P. Hrušovský, podpredseda NR SR: (2002-05-30):
(Hlasovanie.) 120 prítomných, 89 za, 6 proti, 22 sa zdržalo, 3 nehlasovali. Konštatujem, že sme schválili vládny návrh zákona o ochrane osobných údajov. Pani poslankyňa Záborská, prosím, aby ste uviedli... (Hlasy z pléna.) Pán poslanec Jarjabek, keby ste nepoužívali vulgárne výrazy a správali sa slušne. Prosím, prezentujme sa, páni poslanci, hlasujeme o návrhu uznesenia, tak ako ho máte rozdaný v lavici, ktorý uviedla na začiatku dnešného rokovacieho dňa pani poslankyňa Záborská. (Hlasovanie.) 115 prítomných, 90 za návrh, 19 sa zdržalo, 6 nehlasovalo. Návrh sme schválili. Páni poslanci, teraz pristúpime k hlasovaniu o návrhu, ktorý predložil pán poslanec Ambróš, ktorým je zaradenie návrhu vlády na skrátené legislatívne konanie o vládnom návrhu zákona o ochrane prírody a krajiny do programu 60. schôdze. Návrh zákona máte pod tlačou 1593. Prosím, prezentujme sa hlasujme o tomto návrhu. (Hlasovanie.) 87 prítomných, 76 za, 9 sa zdržalo, 2 nehlasovali. Návrh sme schválili. Panie poslankyne, páni poslanci, teraz pristúpime k návrhu na voľbu člena Súdnej rady Slovenskej republiky za Národnú radu Slovenskej republiky (nová voľba) . Návrh ste dostali ako tlač 1596. V opakovanej voľbe treba zvoliť ešte jedného kandidáta. Prosím predsedu ústavnoprávneho výboru Ladislava Orosza, aby podal Národnej rade stanovisko výboru k návrhom na voľbu jedného člena Súdnej rady za Národnú radu Slovenskej republiky. Pán predseda ústavnoprávneho výboru, máte slovo. L. Orosz, poslanec: Vážený pán predseda, vážení páni podpredsedovia, vážené kolegyne, kolegovia, ústavný zákon č. 90/2001 Z. z., ktorým sa zmenila Ústava Slovenskej republiky, zakotvil inštitút Súdnej rady. Podľa novely ústavy a podľa zákona o Súdnej rade bude mať tento orgán 18 členov. Kandidáti na funkciu člena Súdnej rady musia spĺňať podmienky, ktoré sú ustanovené jednak v ústave a jednak v predmetnom zákone. Už na tejto schôdzi sme na základe rozhodnutia predsedu Národnej rady Slovenskej republiky volili podľa čl. 24 ods. 1 zákona o Súdnej rade Slovenskej republiky troch členov Súdnej rady. Vzhľadom na to, že boli zvolení iba dvaja členovia Súdnej rady za Národnú radu Slovenskej republiky, predseda Národnej rady vypísal nové voľby. V zmysle príslušných predpisov ústavnoprávny výbor obdržal návrhy na dvoch kandidátov na funkciu člena Súdnej rady. Ide o pána Petra Brňáka a pána Štefana Minárika. Na svojom včerajšom rokovaní 29. mája ústavnoprávny výbor prerokoval tieto návrhy a skonštatoval, že obaja kandidáti spĺňajú ústavou a zákonom stanovené predpoklady na výkon funkcie člena Súdnej rady. Na základe tejto skutočnosti ústavnoprávny výbor odporúča Národnej rade Slovenskej republiky, aby z dvoch navrhnutých kandidátov v súlade s Volebným poriadkom zvolila tretieho člena Súdnej rady Slovenskej republiky. Volebný poriadok na voľbu členov Súdnej rady je štandardný. Takéto voľby sme už vykonávali, takže nie je potrebné bližšie poslancov o tom informovať. Základné údaje o jednotlivých navrhovaných sú uvedené v predloženom materiáli. Podrobnejšie podklady a návrhy sú na sekretariáte ústavnoprávneho výboru. To je všetko, pán podpredseda, z mojej strany, môžete otvoriť rozpravu.